## Odluka Ustavnog suda Republike Hrvatske broj:U-IIIA-4863/2004 od 23. veljače 2006.

### NN 31/2006 (20.3.2006.), Odluka Ustavnog suda Republike Hrvatske broj:U-IIIA-4863/2004 od 23. veljače 2006.

# USTAVNI SUD REPUBLIKE HRVATSKE

**793**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući u postupku
koji su ustavnom tužbom pokrenuli Z. K., D. K., J. S. i S. S., svi iz Z., na
sjednici održanoj 23. veljače 2006. godine, jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: P-3729/91 u
najkraćem mogućem roku, ali ne duljem od šest (6) mjeseci, računajući od prvoga
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), određuje se
primjerena naknada zbog povrede ustavnog prava iz članka 29. stavka 1. Ustava Repub­like Hrvatske (»Narodne novine«, broj 41/01. –
pročišćeni tekst) podnositeljima ustavne tužbe, i to:

– Z. iz Z., M. 42, u iznosu od 9.100,00 kn;

– J. K. iz Z., M. 42, u iznosu od 9.100,00 kn;

– J. S. iz Z., T. U. 20, u iznosu od 1.300,00
kn: te

– S. S. iz Z., S. 11, u iznosu od 1.300,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Na temelju odredbe članka 63. Ustavnog zakona
o Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u daljnjem tekstu: Ustavni zakon), podnositelji su
podnijeli ustavnu tužbu 15. prosinca 2004. godine radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 18. lipnja 1991. Z. K., D. K., M. S. i
J. S. podnijeli su Općinskom sudu u Zagrebu tužbu radi vraćanja nekretnina
protiv D. Z., L. H. i B. H.

Do 5. studenoga 1997. godine održano je više
ročišta, ali nije donijeta presuda.

Općinski sud u Zagrebu zatražio je priklop spisa istoga suda broj: P-3281/82, ali taj spis
nije priklopljen jer se nalazio na Vrhov­nom sudu Republike Hrvatske.

Na ročištu održanom 21. rujna 2004. godine
punomoćnik tužitelja obavijestio je sud da je drugotužitelj
umro, te je stoga određen prekid postupka.

Dana 10. prosinca 2004. godine tužitelji su
dostavili rješenje o nasljeđivanju iza drugotužitelja,
te je ročište održano dana 15. studenoga 2005. godine.

Iduće ročište određeno je za dan 4. svibnja
2006. godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u članku 29.
stavku 1. Ustava Republike Hrvatske i članku 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 18.
lipnja 1991. godine tužbom radi vraćanja nekretnina podnijetom Općinskom sudu u
Zagrebu.

Međutim, duljina postupka uzima se u razmatranje
od 5. stude­noga 1997. godine kad je stupio na snagu
Zakon o potvrđivanju Konvencije za zaštitu ljudskih prava i temeljnih sloboda i
Protokola broj: 1, 4, 6, 7, 11, 12 i 13 uz Konvenciju za zaštitu ljudskih prava
i temeljnih sloboda (»Narodne novine – Međunarodni ugovori«, broj 18/97., 6/99.
– pročišćeni tekst, 8/99. – ispravak i 14/02., u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna tužba podnijeta je 15. prosinca 2004.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno trinaest (13)
godina, pet (5) mjeseci i dvadeset i osam (28) dana, a nakon stupanja na snagu
Zakona o potvrđivanju Konvencije pa do dana podnošenja ustavne tužbe postupak
je trajao sedam (7) godina, jedan (1) mjesec i deset (10) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju, postupak vodio pred Općinskim sudom u Zagrebu
pred kojim su zastoji u postupku trajali od 5. studenoga 1997. do 21. rujna
2004. godine (šest godina, deset mjeseci i šesnaest dana), te od 10. prosinca
2004. godine do 15. studenoga 2005. godine (jedanaest mjeseci i pet dana).

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da podnositelji nisu
doprinijeli duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ukazuje da se u konkretnom slučaju radi o složenoj
sudskoj stvari u kojoj je potrebno utvrditi prava stranaka na nekretninama.

OCJENA USTAVNOG SUDA

5. Ustavni sud utvrđuje da se postupak vodi u
ukupnom trajanju duljem od četrnaest godina te da prvostupanjski sud nije
postupao učinkovito, dopuštajući da u razdoblju duljem od šest godina ne održi
niti jedno ročište. Duljina postupka i neučinkovito postupanje suda ne mogu se
opravdati složenošću postupka. Imajući u vidu sve navedene činjenice i
okolnosti, Ustavni sud je utvrdio da je dugim trajanjem parničnog postupka, u
kojemu nije donijeta pravomoćna odluka, podnositeljima povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njihovim pravima ili obvezama, koje je zajamčeno člankom 29. stavkom 1.
Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj. U ovom predmetu Ustavni
sud je osobito imao u vidu okolnost da su podnositelji ustavne tužbe J. S. i S.
S. stupili u parnicu tek u prosincu 2004.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-4863/2004

Zagreb, 23. veljače
2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 31/2006-793